宋祁
感旧送虞曹杨员外
曩笑长者言，感恨岁时遽。
不云笑未几，焂已及衰路。
却怀眼中人，落落星向曙。
宁无新相知，论新不如故。
夫子惠然至，适慰离君慕。
缔交三十载，契阔不同处。
丑老向来妍，鬓黑今也素。
伐木喜求旧，谷风念将懼。
我顾滥荣班，君乃叹奇数。
根柢假容进，缠牵以长误。
久领一麾行，江湖极沿泝。
杯酒曾未款，仆夫告方具。
前乐暂还衿，后戚已盈虑。
丈夫固有志，膂力经世务。
何必常相从，卑若堂下屡。
岁满亟来旋，中朝著翔步。